Συγκριτική μελέτη μεθόδων αφαίρεσης ιατρικού μόνιμου make-up (PMU) από το δέρμα με χημικές και φυτικές ουσίες και εφαρμογές ηλεκτροθεραπείας
Authors: Ανδρέου Ελένη 
Published: July 2023

H δερματοστιξία / τατουάζ, χρονολογείται από τα νεολιθικά χρόνια. Υπάρχει σε κάθε χρονική περίοδο της ανθρώπινης ιστορίας και «στιγματίζει» με ένα μοναδικά ενδιαφέροντα τρόπο τα αρχαιολογικά ευρήματα της σημερινής εποχής. Σήμερα, η διακοσμητική δερματοστιξία θεωρείται μια έκφανση καθημερινής τέχνης, πλαισιωμένη από τα χαρακτηριστικά των τελευταίων δεκαετιών και έχει αναδειχθεί σε μια ιδιαίτερα δημοφιλή πρακτική. Η εμφάνιση της Διορθωτικής Ψιμυθίωσης Διαρκείας / Μόνιμο Μακιγιάζ-PMU), είναι ταυτισμένη με εφαρμογές στην περιοχή του προσώπου, με σκοπό τη διόρθωση χαρακτηριστικών, όπως τα φρύδια, τα βλέφαρα και τα χείλη. Η μετέπειτα εξέλιξη της έχει να κάνει με το Ιατρικό Μόνιμο Μακιγιάζ (medical make-up -PMU), η εφαρμογή του οποίου μπορεί να γίνει στο τριχωτό της κεφαλής, στην περιοχή του μαστού για ανακατασκευή της θηλαίας άλω μετά από μαστεκτομή, είτε σε ιατρικές εφαρμογές για στην κάλυψη ουλών και διόρθωση δυσχρωμιών από διάφορες παθήσεις στο δέρμα. Οι χρωστικές που χρησιμοποιούνται για την εφαρμογή του τατουάζ και του Μόνιμου Μακιγιάζ-PMU και Ιατρικού Μόνιμου Μακιγιάζ, είναι ουσίες με ευρύ φάσμα χρήσεων στη βιομηχανία των χρωμάτων, με συστατικά αμφιλεγόμενα, καθώς δεν υπάρχει νομοθετικό πλαίσιο που να υποχρεώνει τους παρασκευαστές να αναγράφουν τα συστατικά και την περιεκτικότητά τους σε κάθε περιέκτη. Έτσι είναι πιθανόν να εμφανισθούν ανεπιθύμητες ενέργειες που εκτός των άλλων είναι πιθανό να οδηγήσουν σε αισθητική αλλοίωση της εφαρμογής με αποτέλεσμα να απαιτείται διόρθωση ή / και αφαίρεσή του .Οι κακοτεχνίες σε εφαρμογές Μόνιμου Μακιγιάζ- PMU και Ιατρικού Μόνιμου Μακιγιάζ- ιδιαίτερα στην περιοχή του προσώπου - έχουν αρνητικές επιπτώσεις στην ψυχολογία των ατόμων με αποτέλεσμα να αναζητούνται μέθοδοι αφαίρεσης ή διόρθωσής του. Η χρήση laser είναι η πλέον διαδεδομένη μέθοδος απομάκρυνσης τατουάζ. Με την επιλογή κατάλληλου τύπου laser επιτυγχάνεται αποδεκτά αισθητικό αποτέλεσμα, χωρίς σοβαρές ανεπιθύμητες ενέργειες. Για την απομάκρυνση του Μόνιμου Μακιγιάζ-PMU στην περιοχή του προσώπου έχουν χρησιμοποιηθεί στην πορεία των χρόνων, καυστικές ουσίες, με σοβαρές ανεπιθύμητες ενέργειες στο δέρμα και δυσάρεστες επιπτώσεις στην ψυχολογία του ατόμου. Την τελευταία 5ετία λόγω μεγάλης αύξησης του αριθμού των εφαρμογών Μόνιμου Μακιγιάζ-PMU και του Ιατρικού Μόνιμου Μακιγιάζ, καθώς και λόγω του μεγάλου αριθμού ανεπιθύμητων ενεργειών των αφαιρετικών καυστικών προϊόντων, κυκλοφορούν προϊόντα στην διεθνή αγορά που υπόσχονται ολική ή μερική αφαίρεση τους. Αυτά μπορούν να εφαρμοσθούν είτε με απλή επάλειψη, είτε με την ίδια μέθοδο που τοποθετείται η χρωστική, δηλαδή να εγχυθεί υποδορίως. Τα ως άνω προϊόντα περιέχουν αλκαλικά ή όξινα διαλύματα με άγνωστη περιεκτικότητα σε κιτρικό οξύ, οξείδιο του ασβεστίου, χλωριούχο νάτριο, σαλικυλικό οξύ κ.τ.λ. και μικρή περιεκτικότητα σε άγνωστες φυτικές ουσίες για τις οποίες δεν αναφέρεται η χημική τους ονομασία και η περιεκτικότητά τους. Στην παρούσα διατριβή έγινε εκτενής βιβλιογραφική ανασκόπηση για την ανίχνευση φυτικών ουσιών με ενδεχόμενες αποχρωματιστικές ιδιότητες οι οποίες ελέγχθηκαν αρχικά in vitro. Ακολούθως με βάση τα in vitro αποτελέσματα, έγιναν in vivo μελέτες σε πειραματόζωα για να ανιχνευθεί η ικανότητά τους να αφαιρέσουν χρωστικές. Οι ουσίες που μελετήθηκαν εφαρμόστηκαν, με τη ίδια μέθοδο που εφαρμόζεται το Μόνιμο Μακιγιάζ-PMU ενώ μελετήθηκε και η εφαρμογή της ηλεκτροθεραπείας μέσω αντίστοιχων συσκευών ηλεκτροπόρωσης για τον αποχρωματισμό των εφαρμογών. Χρησιμοποιήθηκε επίσης και γνωστό εμπορικό προϊόν για να συγκριθεί η αποχρωματιστική του ικανότητα με την αποχρωματιστική ικανότητα των προς μελέτη φυτικών ουσιών. Οι μετρήσεις που έγιναν πριν και μετά την εφαρμογή των ουσιών στα πειραματόζωα αναφέρονται στο ερευνητικό μέρος της παρούσας διδακτορικής διατριβής.